
 H νέα BMW Z4 Roadster.

 Η νέα BMW Z4 Μ Roadster (Σύντομη Παρουσίαση).

Περισσότερο από οποιοδήποτε άλλο σπορ αυτοκίνητο σε όλο τον κόσμο, αυτό το μοναδικό μοντέλο ενσαρκώνει τις αρετές ενός τυπικού roadster: Η BMW Z4 Roadster κατακτά τον κόσμο του αυτοκινήτου με τον γοητευτικό, σπορ δυναμισμό της, ο οποίος απορρέει από το συνδυασμό μιας κινητήριας μονάδας υψηλών επιδόσεων, του έξοχου πλαισίου και ανάρτησης και των πολυάριθμων καινοτομιών. Εξίσου σημαντική είναι η εκπληκτική σχεδίαση της BMW Z4 Roadster που μετουσιώνει το αυτοκίνητο σε μοναδικό, γνήσιο αντικείμενο πόθου. Τώρα, τέσσερα χρόνια μετά το παγκόσμιο ντεμπούτο της, η BMW Z4 Roadster επανέρχεται στο προσκήνιο με νέους κινητήρες.

Σηματοδοτώντας μία ακόμα σημαντική στιγμή του μοντέλου, το μοναδικό γνήσιο roaster υψηλών επιδόσεων σε όλο τον κόσμο, κάνει το παγκόσμιο ντεμπούτο του στο Σαλόνι Αυτοκινήτου του Ντιτρόιτ, τον Ιανουάριο του 2006: Η BMW Z4 M Roadster είναι η σούπερ σπορ έκδοση υψηλών επιδόσεων της Z4 Roadster, την οποία ανέμεναν διακαώς τόσοι πελάτες. Επεκτείνοντας την οικογένεια των BMW roaster προς τις υψηλότερες βαθμίδες, αυτό το μοναδικό αυτοκίνητο, κληρονομεί και συνεχίζει την παράδοση της μάρκας σε μία κατηγορία που ιδρύθηκε από τη BMW M: Το 1997, η BMW Z3 M Roadster υπήρξε το παγκοσμίως πρώτο roadster παραγωγής υψηλών επιδόσεων, με πωλήσεις άνω των 15,000 μονάδων μέχρι το 2002, αναδεικνύοντας τη Z3 M Roadster σε best seller στην κατηγορία της και απόλυτο ηγέτη στους τομείς δυναμικών επιδόσεων, ευελιξίας και σπορ ταμπεραμέντου.

Z4 M Roadster: Επιδόσεις που Εμπνέουν Θαυμασμό από Κάθε Άποψη.

Υιοθετώντας τον εν σειρά εξακύλινδρο κινητήρα της BMW M, η Z4 M Roadster διαθέτει μία μονάδα υψηλών επιδόσεων, απαράμιλλη στην αγορά των roadster: Το 2005, αυτός ο κινητήρας κέρδισε το παγκοσμίως διάσημο Βραβείο του 
‘Κινητήρα της Χρονιάς’ για πέμπτη συνεχόμενη χρονιά, σημειώνοντας ένα πρωτοφανές ρεκόρ. Εστιάζοντας στις υψηλές στροφές και με τη βοήθεια των υποδειγματικών σχέσεων του κιβωτίου ταχυτήτων, η έξοχη κινητήρια μονάδα προσφέρει εκπληκτική επιτάχυνση και επιδόσεις σε όλες τις κλίμακες στροφών. Και μόνον οι προδιαγραφές είναι εντυπωσιακές: έξι κύλινδροι, 3,246 cc, 252 kW/343 hp στις 7,900 σ.α.λ., 365 Nm στις 4,900 σ.α.λ., μέγιστες στροφές 8,000 σ.α.λ.

Δύο άλλες τιμές ίσως αποκαλύπτουν ακόμα περισσότερα για τις επιδόσεις του κινητήρα: Η απόδοση ανά λίτρο είναι 106 hp και η αναλογία κιλών/ίππων είναι 4.1 (kg/hp). Στο δρόμο, αυτό σημαίνει επιτάχυνση 100 km/h σε 5.0 δευτερόλεπτα, ενώ ο ίδιος χρόνος των 5.0 δευτερολέπτων απαιτείται για εν κινήσει επιτάχυνση με τέταρτη σχέση από 80–120 km/h. Η τελική ταχύτητα περιορίζεται από τον ηλεκτρονικό κόφτη στα 250 km/h.

Απόλαυση Αλλαγής Ταχυτήτων Επί Έξι.

Η φιλοσοφία του υψηλόστροφου κινητήρα είναι απλά ιδανική για ένα σπορ αυτοκίνητο σε συνδυασμό με μικρό συνολικό λόγο μετάδοσης, καθώς επιτρέπει τη μετατροπή της κινητήριας ισχύος σε βέλτιστη ελκτική πρόσφυση στους πίσω τροχούς. Συνδυάζοντας την τελική μετάδοση Μ με ένα εξατάχυτο μηχανικό κιβώτιο, οι μηχανικοί της BMW M καταφέρνουν να ικανοποιούν αυτή την απαίτηση σύμφωνα με τα υψηλότερα πρότυπα. Οι γρήγορες και ζωηρές αλλαγές, τα άριστα χαρακτηριστικά ομαλής λειτουργίας και η ακριβής κίνηση του επιλογέα ταχυτήτων με πολύ καλή αίσθηση που διασφαλίζει ότι η ταχύτητα έχει εμπλακεί σωστά, είναι τα πιο χαρακτηριστικά πλεονεκτήματα του κιβωτίου.

Μεταβλητό Μπλοκέ Διαφορικό Μ για Απόλυτη Επιτάχυνση στις Στροφές.

Η Z4 M Roadster χρησιμοποιεί ένα μεταβλητό μπλοκέ διαφορετικό Μ που αποτελεί συνάρτηση της ταχύτητας και είναι ήδη καταξιωμένο στην Μ3. Αυτό το ιδιαίτερο χαρακτηριστικό προσφέρει στο αυτοκίνητο υψηλή οδηγική ευστάθεια και άριστη πρόσφυση κυρίως κατά την επιτάχυνση στην έξοδο μιας στροφής. Επιτρέποντας ένα πολύ σπορ οδηγικό στυλ, ιδιαίτερα σε δρόμους με υψηλότερο συντελεστή τριβής, το μπλοκέ διαφορικό Μ προσφέρει στον έμπειρο οδηγό τη δυνατότητα να εκμεταλλευτεί περαιτέρω τα πλεονεκτήματα της πίσω κίνησης. Σε κρίσιμες συνθήκες, όπως διαφορετικοί συντελεστές τριβής σε κάθε πλευρά του αυτοκινήτου - συνηθισμένο φαινόμενο το χειμώνα - το σύστημα διασφαλίζει για τη Z4 M Roadster απόλυτη πρόσφυση και ευστάθεια.

Νέες Εξακύλινδρες Κινητήριες Μονάδες για την Z4 Roadster.

Ενώ οι εξακύλινδρες και τετρακύλινδρες κινητήρες μονάδες της BMW Z4 Road​ster κανονικά δεν συναγωνίζονται το κινητήρα Μ σε ισχύ και επιδόσεις, εν τούτοις θεωρούνται εξαιρετικά ισχυρές. Πράγματι, ο νέος εν σειρά εξακύλινδρος κινητήρας 3.0-λίτρων της BMW Z4 Roadster 3.0si είναι αυτή τη στιγμή ο πιο πρωτοποριακός κινητήρας στην κατηγορία του, ορίζοντας πρότυπα πολιτισμένης λειτουργίας και δυναμικής απόδοσης. Άλλα πλεονεκτήματα είναι η υψηλή απόδοση ισχύος ανά λίτρο, μία πολύ καλή αναλογία ισχύος/βάρους, και η χαμηλότερη ειδική κατανάλωση στην κατηγορία. Η μέγιστη ισχύς των 195 kW/265 hp αποδίδεται στις 6,600 σ.α.λ., και οι μέγιστες στροφές του κινητήρα ανέρχονται στις 7,000 σ.α.λ. Εξάλλου, ο κινητήρας διατηρεί τη μέγιστη ροπή των 315 Nm σταθερή μεταξύ 2,500–4,000 στροφών. Εξίσου σημαντικό είναι το γεγονός ότι αυτή η ισχυρή κινητήρια μονάδα που πληροί τις προδιαγραφές EU4 και ULEV II, θεωρείται υποδειγματική και από άποψης περιβαλλοντικής συμβατότητας.

Το πιο εντυπωσιακό στοιχείο που βιώνει ο πελάτης, σε σύγκριση με τον προηγούμενο κινητήρα, είναι η σπορ απόκριση της νέας μονάδας σε συνδυασμό με τον συναρπαστικό ήχο του κινητήρα, όποτε ο οδηγός πατάει γκάζι, καθώς η πολιτισμένη λειτουργία σε έντονους ή χαλαρούς οδηγικούς ρυθμούς, κάτι που είναι συνυφασμένο με την αυτοκινητιστική κουλτούρα της BMW.

Η ανώτερη ισχύς και το μικρό βάρος συνεπάγονται, κατά κανόνα, υψηλές επιδόσεις και αποδοτικότητα: Η Z4 Roadster 3.0si επιταχύνει από 0 σε 100 km/h σε 5.7 δευτερόλεπτα, ενώ η εν κινήσει επιτάχυνση 80 - 120 km/h με τέταρτη σχέση ολοκληρώνεται σε 5.5 δευτερόλεπτα. 

Όπως και η Z4 M Roadster, η Z4 Roadster 3.0si περιορίζεται από τον ηλεκτρονικό κόφτη στην τελική ταχύτητα των 250 km/h. Η κατανάλωση στον Ευρωπαϊκό μικτό κύκλο είναι μόλις 8.6 λίτρα Premium plus/100 km.

Ενδιαφέρουσες Προτάσεις: Δύο Εξακύλινδροι Κινητήρες 2.5-Λίτρων.

Δύο κινητήριες μονάδες 2.5-λίτρων ολοκληρώνουν τη γκάμα των εξακύλινδρων κινητήρων: Η έκδοση BMW Z4 Roadster 2.5si, που αποδίδει μέγιστη ισχύ 160 kW/218 hp, κατατάσσεται μεταξύ των κορυφαίων στην κατηγορία της. Η μέγιστη ροπή των 250 Nm παραμένει σταθερή μεταξύ 2900 και 4250 σ.α.λ., επιταχύνοντας τη Z4 Roadster 2.5si από 0–100 km/h σε 6.5 δευτερόλεπτα μόλις. Ανάλογη ανώτερη ισχύς και ροπή εμφανίζονται κατά την εν κινήσει επιτάχυνση του αυτοκινήτου από 80–120 km/h με τέταρτη σχέση που επιτυγχάνεται σε 6.5 δευτερόλεπτα. Η τελική ταχύτητα είναι 240 km/h και η στάνταρ κατανάλωση καυσίμου 8.4 λίτρα Premium plus/100 km. Τέλος ο κινητήρας της Z4 Roadster 2.5si πληροί απόλυτα τις προδιαγραφές εκπομπών ρύπων EU4 και ULEV II.

Στην άλλη έκδοση 2.5-λίτρων, ο κινητήρας της Z4 Roadster 2.5i έχει μέγιστη απόδοση ισχύος 130 kW/177 hp και μέγιστη ροπή 230 Nm, αντικαθιστώντας την πρώην μονάδα της BMW Z4 Roadster 2.2i. Το μεγάλο πλεονέκτημα που προσφέρει στον πελάτη ο μεγαλύτερος κινητήρας είναι η αυξημένη ισχύς και ροπή, σημαντικό πλεονέκτημα κυρίως κατά την επιτάχυνση από χαμηλές ταχύτητες.

Δεδομένα επιδόσεων: 0–100 km/h σε 7.1 δευτερόλεπτα, επιτάχυνση 
80–120 km/h με 4η σχέση σε 7.0 δευτερόλεπτα. Η τελική ταχύτητα είναι 229 km/h, η κατανάλωση καυσίμου 8.2 λίτρα premium plus/100 χιλιόμετρα, και τέλος ο κινητήρας πληροί τις προδιαγραφές εκπομπών ρύπων EU4 και ULEV II.

Όλοι αυτοί οι εν σειρά εξακύλινδροι κινητήρες προσφέρουν στον πελάτη τις καλύτερες επιδόσεις στην κατηγορία και έξοχα χαρακτηριστικά αθόρυβης λειτουργίας, σύμφωνα με τις αρχές της BMW. 
Χρησιμοποιούν στροφαλοθάλαμο από κράμα αλουμινίου/μαγνησίου, πλάκα έδρασης στροφάλου και κυλινδροκεφαλή από μαγνήσιο, πλήρως μεταβλητό έλεγχο βαλβίδων VALVE​TRON​IC, απείρων θέσεων διπλό μεταβλητό χρονισμό εκκεντροφόρων double-VANOS, και τεχνολογία τεσσάρων βαλβίδων. 

BMW Z4 Roadster 2.0i – Πρώτη Γεύση Γνήσιας Οδήγησης Roadster.

Ο τετρακύλινδρος κινητήρας 2.0-λίτρων της BMW Z4 Roadster 2.0i ολοκληρώνει τη γκάμα κινητήρων αυτής της οικογένειας μοντέλων roadster. Αποδίδοντας ισχύ 110 kW/150 hp στις 6,200 σ.α.λ. και μέγιστη ροπή 200 Nm στις 3,600 σ.α.λ., η εν σειρά τετρακύλινδρη κινητήρια μονάδα εγγυάται ανώτερη δυναμική και γνήσια απόλαυση: Η επιτάχυνση στα 100 km/h ολοκληρώνεται σε 8.2 δευτερόλεπτα, ο ίδιος ακριβώς χρόνος που απαιτείται για εν κινήσει επιτάχυνση 80–100 km/h με τέταρτη σχέση. Η τελική ταχύτητα είναι επίσης ανώτερη, στα 220 km/h.

Καταναλώνοντας μόλις 7.5 λίτρα premium plus/100 χιλιόμετρα, ο τετρακύλινδρος κινητήρας είναι πολύ οικονομικός, ενώ πληροί τις προδιαγραφές εκπομπών ρύπων EU4 και ULEV II, αποδεικνύοντας την περιβαλλοντική του συμβατότητα. Ο κινητήρας είναι επίσης εφοδιασμένος με τα πρωτοποριακά συστήματα διαχείρισης της BMW VALVETRONIC και dual-VANOS.  Ένα ακόμα χαρακτηριστικό είναι η πολλαπλή εισαγωγή DISA, μία τεχνολογία που μπορεί να μεταβάλλει το μήκος των αυλών εισαγωγής σε συντονισμό με το φορτίο του κινητήρα. Σε συνδυασμό με το σύστημα διαχείρισης του κινητήρα, η τεχνολογία αυτή διασφαλίζει ένα επίπεδο απόκρισης κατά την επιτάχυνση που μέχρι πρότινος συναντούσαμε μόνο στους σπορ κινητήρες με ατομικές πεταλούδες γκαζιού.

Έξι Ταχύτητες για Όλα τα Μοντέλα.

Όλα τα νέα μοντέλα BMW Z4 Roadster διατίθενται με εξατάχυτο μηχανικό κιβώτιο. Τα τυπικά πλεονεκτήματα αυτού του κιβωτίου είναι οι σύντομες διαδρομές, η ακρίβεια στην καθοδήγηση του επιλογέα στην κεντρική του θέση, η ομαλή λειτουργία κάτω από όλες τις συνθήκες. Με τις έξι σχέσεις διατεταγμένες κοντά η μία με την άλλη (πυκνή κλιμάκωση), και με μεγάλη «απόσταση» μεταξύ 1ης και 6ης (μεγάλο συνολικό εύρος σχέσεων), ο οδηγός μπορεί πάντα να επιλέγει την ιδανική αναλογία σχέσεων γρήγορα και ομαλά, ακόμα και όταν υιοθετεί ένα δυναμικό οδηγικό στυλ με έμφαση στην υψηλή ταχύτητα.

Μία Ακόμα Πρωτιά της BMW: Νέο Σπορ Αυτόματο Κιβώτιο.

Το αυτόματο κιβώτιο των Z4 Roadster 3.0si και 2.5si διατίθεται με μοχλούς αλλαγών στο τιμόνι. Σε συνδυασμό με το νέο σετάρισμα του κιβωτίου, ο έξοχος επιλογέας ταχυτήτων προσφέρει ακόμα και στους θιασώτες του αυτόματου κιβωτίου μία δυναμική εμπειρία σπορ επιδόσεων στη Z4 Roadster, χωρίς να χρειάζεται να απαρνηθούν την άνεση ενός αυτόματου συστήματος.

Υψηλή Ακαμψία Αμαξώματος και Τέσσερα Αστέρια στο EuroNCAP Crash Test.

Σχεδιασμένο και κατασκευασμένο εξαρχής σαν ανοιχτό μοντέλο, το αμάξωμα της BMW Z4 Roadster είναι επίσης ιδανικό σε τιμές βάρους και ακαμψίας: Προσφέροντας στατική στρεπτική ακαμψία 14, 500 Nm/degree, είναι το πιο άκαμπτο αμάξωμα στην κατηγορία του.

Εκτός από τις θρυλικές επιδόσεις και την ευελιξία στις στροφές, αυτό σημαίνει ότι η BMW Z4 Roadster φέρνει άριστα αποτελέσματα στα απαιτητικά EuroNCAP crash test: Κερδίζοντας τέσσερα από τα πέντε αστέρια που αντιπροσωπεύουν τη μέγιστη βαθμολογία, το αποτέλεσμα αυτό είναι πραγματικά αξιόλογο για ανοιχτό διθέσιο μοντέλο. Πράγματι, στο 2004 EuroNCAP test, η Z4 Roadster πήρε 15.64 βαθμούς για τη συμπεριφορά της στις μετωπικές συγκρούσεις και 16 βαθμούς στις πλευρικές, από τους 16 βαθμούς που είναι το μάξιμουμ για κάθε περίπτωση - οι καλύτερες τιμές που έχουν μετρηθεί ποτέ σε κούκλες δοκιμών σε ένα roadster. Έτσι κέρδισε το Βραβείο ‘Best-in-Class Award’ του EuroNCAP (Η Καλύτερη στην Κατηγορία Της). Αυτό σημαίνει ότι στην πράξη, η Z4 Roadster προστατεύει τους επιβάτες της καλύτερα από όλα τα υπόλοιπα αυτοκίνητα της κατηγορίας της που έχουν δοκιμαστεί μέχρι σήμερα.  
Στην πραγματικότητα, οι επιβάτες δέχονται πολύ λιγότερα φορτία συγκριτικά με αυτά που έχουν μετρηθεί στα περισσότερα μοντέλα με μεταλλική, σταθερή οροφή.

Πλαίσιο και Ανάρτηση: Άριστη Συμπεριφορά στις Στροφές.

Η BMW Z4 Roadster προσφέρει στον οδηγό την ανάρτηση και το πλαίσιο που είναι κατάλληλα για σπορ οδήγηση, και εγγυάται γνήσιες οδηγικές απολαύσεις μέχρι το απόλυτο όριο. Αν ποτέ ο οδηγός ενθουσιαστεί τόσο πολύ ώστε η γνήσια οδηγική απόλαυση τείνει να υπονομεύσει τη φυσική ευστάθεια, προηγμένα συστήματα ελέγχου εγγυώνται μέγιστη ενεργητική ασφάλεια.

Το πλαίσιο και η ανάρτηση έχουν σχεδιαστεί - ως προς τη δράση ελατηρίων και αποσβεστήρων, την κινηματική και ελαστοκινηματική – με στόχο τη δυναμική συμπεριφορά, την ευελιξία και το κράτημα. Το γεγονός αυτό καθιστά την BMW Z4 Roadster σε όλες τις εκδόσεις της, πιθανόν το πιο ευέλικτο και δυναμικό roadster σε όλο τον κόσμο. Για ακόμα πιο σπορ συμπεριφορά, ο ενθουσιώδης οδηγός μπορεί να επιλέξει μία σπορ ανάρτηση που χαμηλώνει όλο το αυτοκίνητο κατά 15 χιλιοστά. Τα ελαστικά runflat που τοποθετούνται στάνταρ συνδυάζονται άριστα με το σπορ ταμπεραμέντο της BMW Z4 Roadster και τώρα βελτιώνουν τα χαρακτηριστικά άνεσης της ανάρτησης, χωρίς να επηρεάζεται η ευελιξία του αυτοκινήτου.

Z4 M Roadster: Οδηγική Απόλαυση Κορυφαίων Προδιαγραφών.

Το πλαίσιο και η ανάρτηση της Z4 M Roadster αποτελούν αναβαθμισμένη έκδοση της ανάρτησης της Z4 Roadster. Όλο το σύστημα, επομένως, προσφέρει ακόμα μεγαλύτερη οδηγική απόλαυση, χωρίς να επηρεάζονται κατά οποιονδήποτε τρόπο οι καθημερινές οδηγικές αρετές και η άνεση του αυτοκινήτου.

Νέο DSC Αποτελεί Πρότυπο στον Έλεγχο της Ανάρτησης.

Σύμφωνα με τη φιλοσοφία της BMW, τα συστήματα ελέγχου πλαισίου και ανάρτησης των Z4 Roadster και Z4 M Roadster δεν αποσκοπούν μόνο στη βελτιστοποίηση της ανάρτησης – πολύ απλά επειδή η ανάρτηση προσφέρει ήδη ένα υψηλό πρότυπο – αλλά και στην υποστήριξη του οδηγού κατά τον χειρισμό κρίσιμων καταστάσεων, όταν οδηγεί στο όριο. Η αλήθεια είναι ότι τα αποθέματα ασφαλείας που παρέχουν τα roaster της BMW αποτελούν μία πολύ σημαντική βάση. Αυτό όμως δεν εμποδίζει τη BMW να προσφέρει νέες, συμπληρωματικές λειτουργίες όπως η Υποβοήθηση εκκίνησης σε ανηφόρα - Hill Start Assistance, το Φρενάρισμα Στεγνώματος Δίσκων - Dry Braking, κ.λ.π. 

Χρησιμοποιώντας την ενσωματωμένη λειτουργία Δυναμικού Ελέγχου Πρόσφυσης (DTC) στη BMW Z4 Roadster, ο οδηγός μπορεί με το πάτημα ενός μπουτόν να βελτιώσει την πρόσφυση, με την κατάλληλη μεταφορά της κινητήριας ισχύος στο δρόμο, σε ολισθηρές επιφάνειες όπως το χιόνι. Μπορεί επίσης να ρυθμίζει την οδική συμπεριφορά της BMW Z4 σε υψηλότερες δυναμικές απαιτήσεις, εκμεταλλευόμενος τις σπορ δυνατότητες του αυτοκινήτου. Ένα παράδειγμα είναι ότι το DTC επιτρέπει περισσότερη ολίσθηση (υπερστροφή) στους πίσω τροχούς, όποτε χρειάζεται.

Πολυάριθμες, Ενδιαφέρουσες, Συμπληρωματικές Λειτουργίες.

Το νέο Σύστημα Δυναμικού Ελέγχου DSC της BMW προσφέρει πλείστες πρόσθετες λειτουργίες: Η Υποβοήθηση Εκκίνησης - Start-Off Assistance σε μία κεκλιμένη επιφάνεια, για παράδειγμα, ενεργοποιεί αυτόματα τα φρένα για μικρό χρονικό διάστημα, εμποδίζοντας το αυτοκίνητο να ολισθήσει προς τα πίσω σε μία ανηφόρα, και αυτό σημαίνει ότι ο οδηγός δεν χρειάζεται πλέον να τραβά χειρόφρενο όταν ξεκινά. 

Το επίπεδο ασφαλείας αναβαθμίζεται περαιτέρω με την αυτόματη Αντιστάθμιση Κόπωσης - Fading Compensation καθώς και με την Ετοιμότητα Πέδησης - Brake Standby, εφαρμόζοντας αυτόματα μια ελαφριά πίεση στα τακάκια. 
Το αυτόματο Φρενάρισμα Στεγνώματος Δίσκων - Dry Braking σε βρεγμένο δρόμο, από την άλλη πλευρά, βελτιώνει την απόκριση των φρένων, όταν χρειάζεται. 

Η Z4 M Roadster ενσωματώνει το μεταβλητό μπλοκέ διαφορικό Μ της BMW σε συνδυασμό με μία ειδική διάταξη του δυναμικού συστήματος ελέγχου DSC.

Η Ηλεκτρική Υποβοήθηση Βελτιστοποιεί το Σύστημα Διεύθυνσης.

Οι Z4 Roadster και Z4 M Roadster διαφέρουν και ως προς το σύστημα διεύθυνσης που χρησιμοποιούν: Η Z4  Roadster διαθέτει το ηλεκτρομηχανικό σύστημα διεύθυνσης - EPS της BMW υπογραμμίζοντας το δυναμικό και ευέλικτο στήσιμο του Road​ster της BMW. Αυτό προσφέρει ένα πολύ υψηλό πρότυπο ευελιξίας στα χαρακτηριστικά διεύθυνσης, έναν άριστο συνδυασμό απόσβεσης κραδασμών αλλά και αίσθησης (πληροφόρηση) από το τιμόνι, καθώς και ελαφρύ τιμόνι στις χαμηλές ταχύτητες και στους ελιγμούς. Ένα ακόμα σημαντικό σημείο είναι η καλή αίσθηση στο κέντρο, με το τιμόνι να επανέρχεται ομαλά και αξιόπιστα στην κεντρική θέση (zero position). Τέλος, το Servotronic διατίθεται στάνταρ.

Απόλυτη Ακρίβεια Διεύθυνσης.

Το σύστημα διεύθυνσης της Z4 M Roadster, αντίθετα, υποστηρίζεται από υδραυλική υποβοήθηση. Αυτή διασφαλίζει απαράμιλλους ελιγμούς με το τιμόνι, στο πλαίσιο της συνολικής ακρίβειας και της άριστης αίσθησης (feedback) σε όλες τις οδηγικές συνθήκες. 
Ο συνολικός λόγος πολλαπλασιασμού είναι 47 : 1, επιτρέποντας ταχύτερο έλεγχο και λειτουργία του τιμονιού και προσφέροντας πλεονεκτήματα στον τομέα της δυναμικής συμπεριφοράς.

Ελαφριά Φρένα με Έξοχη Απόδοση.

Ένα νέο χαρακτηριστικό είναι το σύστημα πέδησης 17 ιντσών της Z4  Roadster 3.0i. Τα ‘δυνατά σημεία’, σ’ αυτή την περίπτωση, είναι η εξαιρετική απόσταση ακινητοποίησης και η πολύ καλή αντοχή στην στιγμιαία (υπερθέρμανση) αλλά και στη μακροχρόνια κόπωση.

Συνθετικά Φρένα Υψηλής Απόδοσης Διατηρούν Υπό Έλεγχο την Ισχύ M.

Λόγω υψηλότερου προτύπου επιδόσεων, η Z4 M Roadster χρησιμοποιεί το προηγμένο σύστημα πέδησης από πλευστούς συνθετικούς δίσκους της BMW M, το οποίο αρχικά σχεδιάστηκε για την BMW M3 CSL και προέρχεται απευθείας από το μηχανοκίνητο αθλητισμό. Αυτό διασφαλίζει άριστη ισχύ πέδησης, προσφέροντας στην Z4 M Roadster απόσταση ακινητοποίησης μόλις 34 μέτρων από τα 100 km/h.

Νέα Σχεδιαστικά Στοιχεία.

Αισθητικά, οι νέες εκδόσεις BMW Z4 Roadster και Z4 M Road​ster ενσαρκώνουν με συνέπεια τη διάσημη, καθαρόαιμη σχεδιαστική φιλοσοφία roadster της BMW: Η BMW Z4 Roadster έχει υποστεί μέτριες αισθητικές παρεμβάσεις, μεταξύ των οποίων ένα τροποποιημένο εμπρός τμήμα που έχει μετατοπιστεί πιο κοντά στο δρόμο. Άλλα νέα στοιχεία περιλαμβάνουν τα φώτα ομίχλης και τα κάτοπτρα που θεωρούνται αντιπροσωπευτικά χαρακτηριστικά του αυτοκινήτου.

Τα νέα πίσω φανάρια ενσωματώνουν λυχνίες LED αλλά και περισσότερες οριζόντιες γραμμές, ενώ σε συνδυασμό με τις αλλαγές στο πίσω τμήμα, προσδίδουν στο αυτοκίνητο μία ακόμα πιο φαρδιά, χαμηλωμένη και μυώδη εμφάνιση. Υιοθετώντας πιο σοφιστικέ, υψηλής ποιότητας υλικά και πρόσθετα χρώματα, το εσωτερικό είναι πραγματικά εξαίσιο, χωρίς ωστόσο να αποποιείται τον σπορ, γνήσιο χαρακτήρα του.

Z4 M Roadster: Εμφάνιση που Παραπέμπει στις Υψηλές Επιδόσεις.

Αναγνωρίσιμη άμεσα σαν Z4 Roadster, η Z4 M Roadster προβάλλει ακόμα πιο πειστικά το προφίλ ενός μοντέλου υψηλών επιδόσεων. 
Οι λειτουργικές και τεχνικές αρετές του αυτοκινήτου αντανακλώνται άμεσα από τη σχεδίαση της Z4 M Roadster, ενώ οι πολυάριθμες λεπτομέρειες στο εσωτερικό και το εξωτερικό την ξεχωρίζουν από το βασικό μοντέλο. 

Τα πιο εντυπωσιακά στοιχεία είναι το εμπρός σπόιλερ με τον συνδυασμό γραμμών και ανοιγμάτων σχήματος Χ, τους μεγάλους αεραγωγούς, τη χαρακτηριστική μάσκα της BMW και τις δυο εντυπωσιακές πτυχές  στο καπό. Ένα χαρακτηριστικό αποκλειστικό στην Z4 M Roadster είναι η σχεδίαση διπλών ακτίνων των αλουμινένιων ζαντών 18 ιντσών. Τελευταίο αλλά εξίσου σημαντικό, το πίσω τμήμα διατίθεται και σε τυπικό στυλ Μ, με τέσσερις εντυπωσιακές απολήξεις και οριζόντιο διαχύτη.

Εσωτερικό: Σπορ και Λειτουργικό, Δύο σε Ένα.

Στο εσωτερικό, η νέα BMW Z4 M Roadster χαρακτηρίζεται μία σπορ, γνήσια και ταυτόχρονα αποκλειστική εμφάνιση. Καθαρά σχήματα και άριστα υλικά χαρίζουν στο εσωτερικό μία ιδιαίτερη αίσθηση, τονίζοντας δυναμικά τη μαγεία του μηχανοκίνητου αθλητισμού. 

Τα χρώματα της BMW M συναντώνται επίσης στο ταχύμετρο και το στροφόμετρο, που έχουν μαύρο φινίρισμα, λευκά νούμερα και κόκκινες βελόνες, καθώς και μόνιμο λευκό φωτισμό.

Ένα ακόμα μοναδικό χαρακτηριστικό είναι η κλίμακα του στροφόμετρου που αποτελεί ιδιαίτερο γνώρισμα και των άλλων μοντέλων BMW M: Το κίτρινο πεδίο προειδοποιεί, και το κόκκινο θέτει το επιτρεπτό όριο των στροφών του κινητήρα με βάση την τρέχουσα θερμοκρασία λαδιού του κινητήρα. Όταν η θερμοκρασία του λαδιού ανεβαίνει, η χρήσιμη κλίμακα στροφών αυξάνεται ανάλογα, διευκολύνοντας τον οδηγό να παρακολουθεί το τρέχον επίπεδο της θερμοκρασίας.

Το τιμόνι, η λαβή του επιλογέα ταχυτήτων και  οι λωρίδες εισόδου στις πόρτες είναι μερικά ακόμα χαρακτηριστικά BMW M, όπως και οι ρυθμιστές αιρκοντίσιον και καθαρού αέρα, και οι λαβές ανοίγματος και κλεισίματος θυρών που έχουν αναβαθμιστεί με περλέ γυαλιστερό χρώμιο.

Τρεις αποχρώσεις  εξωτερικού ειδικές για την BMW M και πέντε αποκλειστικά χρώματα για την BMW Z4 Roadster επιτρέπουν στον κάθε πελάτη να προσδώσει στη δική του Z4 M Roadster μία ιδιαίτερη προσωπική πινελιά. Στο εσωτερικό, επιλέγοντας από τέσσερις διαφορετικές αποχρώσεις, δύο εκδόσεις δερμάτινης ταπετσαρίας με διαφορετικό δερμάτινο φινίρισμα και τρεις αποκλειστικές επενδύσεις μπορείτε να δημιουργήσετε ένα απόλυτα ατομικό στυλ.

Επάρκεια Χώρου για Δύο.

Και οι δύο εκδόσεις, BMW Z4 Roadster και BMW Z4 M, διαθέτουν άφθονους χώρους για το είδος τους: Το ντουλαπάκι, οι άφθονοι αποθηκευτικοί χώροι, καθώς και ένα μεγάλο κουτί σχεδόν δέκα λίτρων στο πίσω τορπέτο προσφέρουν υψηλή πρακτική αξία. Όποτε χρειαστεί, ο μεταβλητός αποθηκευτικός χώρος της μαλακής οροφής αναδιπλώνει ώστε να αυξάνεται ο χώρος αποσκευών πίσω, από τα 240 λίτρα, που είναι αρκετά για τη μεταφορά δύο τσαντών του γκολφ, στα 260 λίτρα – στη Z4 M Roadster από 200 σε 220 λίτρα,  λόγω της μπαταρίας που τοποθετείται στο χώρο αποσκευών.

Οροφή με Ειδική Διάταξη Αναδίπλωσης.

Όλες οι νέες Z4 Roadster της BMW διατίθενται με μία εξαιρετικά συμπαγή αναδιπλούμενη οροφή, όπου το εμπρός, άκαμπτο τμήμα μετακινείται προς το επάνω τμήμα της υφασμάτινης οροφής σαν κουκούλα και ασφαλίζει σε θέση που έρχεται ‘πρόσωπο’ με το αμάξωμα. Η οροφή ανοίγει/κλείνει εύκολα με το ένα χέρι. Το θερμαινόμενο πίσω παρμπρίζ κατασκευάζεται από κρύσταλλο ανθεκτικό στις γρατζουνιές.

Μία πλήρως αυτόματη ηλεκτρική οροφή διατίθεται προαιρετικά και προσφέρεται στάνταρ με την Z4 M Roadster, ενώ μπορεί να ανοίγει και να κλείνει από το εξωτερικό μέσω του τηλεχειριστηρίου.
Προβολείς Bi-Xenon Για Άριστη Ορατότητα.

Η BMW Z4 Roadster φέρει διπλούς προβολείς αλογόνου, στάνταρ. 
Προαιρετικά – στάνταρ στις Z4 Roadster 3.0si και Z4 M Roadster – στατικοί προβολείς bi-xenon διασφαλίζουν μέγιστη φωτεινότητα της μεσαίας και μεγάλης σκάλας. 

Τα φώτα στάθμευσης του αυτοκινήτου αποτελούνται από δύο δακτυλίους με λυχνίες LED: το στοιχείο αυτό που είναι ιδιαίτερο χαρακτηριστικό της μάρκας BMW, τώρα υπογραμμίζει και τα μοντέλα Roadster.

Περισσότερη Ασφάλεια Χάρη στα Προσαρμοζόμενα Φώτα Στοπ.

Όλες οι εκδόσεις Z4 Roadster προσφέρονται στάνταρ με το σύστημα Φώτων Στοπ δύο σταδίων της BMW (Adaptive Brake Display), το οποίο συμβάλλει αποτελεσματικά στην αποφυγή οπίσθιων συγκρούσεων: Όποτε ο οδηγός πατάει απότομα το φρένο, ή όταν παρεμβαίνει το ABS, οι φωτεινές περιοχές των πίσω φαναριών διευρύνονται και γίνονται αυτόματα αντιληπτές από τους οδηγούς που ακολουθούν, σαν μία προειδοποίηση κρίσιμου ελιγμού φρεναρίσματος. Στη συνέχεια, οι οδηγοί θα απαντήσουν πατώντας τα φρένα πιο δυνατά, και έγκαιρα, επωφελούμενοι από την επιπλέον απόσταση ακινητοποίησης.

Πλούσιος Προαιρετικός Εξοπλισμός: Κορυφαία Συστήματα  Ήχου & Πλοήγησης.
Εκτός από το βασικό ηχοσύστημα, η Z4 Roadster διατίθενται με δύο έξοχα συστήματα HiFi, που δημιουργήθηκαν ειδικά γι’ αυτό το μοντέλο. Δύο συστήματα πλοήγησης ενέχουν πρόσθετα πλεονεκτήματα για τον οδηγό, καθώς η BMW κατέχει κορυφαία θέση στην τεχνολογία πλοήγησης. Τέλος, το σημαντικό είναι, ότι τα συστήματα αυτά μπορούν να συνδυάζονται με όλες σχεδόν τις τρέχουσες, διαθέσιμες τεχνολογίες επικοινωνιών.
ΜΟΝΟ ΓΙΑ ΔΗΜΟΣΙΟΓΡΑΦΟΥΣ 
Για περισσότερες πληροφορίες, παρακαλούμε επικοινωνήστε με:
Διεύθυνση Εταιρικής Επικοινωνίας 
Νίκος Ταγκούλης, Διευθυντής Εταιρικής Επικοινωνίας, BMW Hellas AE.
Τηλέφωνο: +30 2108198251, Fax: +30 210 6204108
e-mail: nikos.tagoulis@bmw.gr 
Βασιλική Αραμπάνου, Βοηθός Διευθυντή Εταιρικής Επικοινωνίας, BMW Hellas AE.
Τηλέφωνο: +30 2108198252, Fax: +30 210 6204108
e-mail: vassiliki.arampanou@bmw.gr 

